ባንኩ ለህዳሴው ግድብ ግንባታ የ5 ሚሊዮን ብር ድጋፍ አደረገ
የኢትዮጵያ ልማት ባንክ ለህዳሴው ግድብ ግንባታ የ5 ሚሊዮን ብር ድጋፍ አደረገ፡፡  የባንኩ ፕሬዚዳንት አቶ ኃይለየሱስ በቀለ በትላንትናው እለት ድጋፉን ለህዳሴ ግድብ ህዝባዊ ተሳትፎ አስተባባሪ ብሄራዊ ምክርቤት ፅ/ቤት በትላንትናው ዕለት ባስረከቡበት ወቅት እንደተናገሩት ባንኩ የቦንድ ሽያጭ ዋነኛ አስተባባሪ በመሆኑ ምሳሌ ሆኖ በመገኘት ሌሎችንም አካላት ማነቃቃት አለበት ያሉ ሲሆን ህብረተሰቡም እንደከዚህ ቀደሙ በመተባበር እስከ ፍፃሜው ድረስ ሊረባረብ እንደሚገባ ጠቁመዋል፡፡ የባንኩ ስራ አመራር ቦርድ አባላት የአንድ ወር ደሞዛቸውን ቦንድ ግዢ ለመፈፀም ወስኗል ያሉት ዳይሬክተሩ ህብረተሰቡ ቦንድ በመግዛት የህዳሴውን ግድብ ከዳር ማድረስ አለበት ብለዋል፡፡ የህዳሴ ግድብ ህዝባዊ ተሳትፎ አስተባባሪ ብሄራዊ ምክር ቤት ፅ/ቤት ዋና ዳይሬክተር ወይዘሮ ሮማን ገብረስላሴ በበኩላቸው ባንኩን በህዝቡና በፅህፈት ቤቱ ስም አመስግነው ይህ ዳግማዊ የአድዋ ድል የሆነውን ግድብ በመጨረስም ህዝቡ የተለመደ ጀግንነቱን ሊያሳይ  ይገባል ብለዋል፡፡ የኢትዮጵያ ልማት ባንክ የቦንድ ሽያጭን ላለፉት 9 አመታት ሲያስተባብር የቆየ ሲሆን ከመጋቢት 15 ጀምሮም ‹‹ጤናችን ይጠበቃል ግድባችን ይገነባል›› በሚል መሪ ቃል የቦንድ ሳምንት በመከበር ላይ እንደሚገኝና በአንድ ሳምንት ግዜ ውስጥ ብቻም 7 ሚሊዮን ሶስት መቶ ሁለት ሺህ ብር በስጦታ መልክ ለማስተባበሪያ ፅ/ቤቱ ገቢ መሆኑንም ለማወቅ ተችሏል፡፡አዲስ ዘመን መጋቢት 26/2012
ዳግማዊት ግርማ